Laura Wernet-Paskel

**Laura Simona Wernet-Paskel** (n. 18 di februari 1911 na Santa Cruz - f. 8 di september 1962 na San Nicolas) tabata maestra di scol, escritor y activista. Na Aruba e ta considera un muhe pionero riba diferente tereno. Den politica e ta e persona cu a marca historia como e prome dama pa postula como candidato pa eleccion.

## Biografia
Laura Paskel a nace den un cas di torto na Sjabururi den districto di Santa Cruz como e prome di tres yiu di  Johannes Petrus (Wechi) Paskel y Justina Geerman van de Biest. Su tata tabata cunukero y riba burico tabata hibe tur dia Oranjestad unda tabatin e unico scol basico. Riba conseho di soeurnan, el a bay cu 15 aña Hulanda pa studia pa maestra di scol na Reuver (Limburg). Dia 11 di juli 1931 e ta gradua, birando, hunto cu Magdalena (Leenchi) de Cuba, e prome damanan Arubiano cu a cualifica como maestra na Hulanda. 

Laura Paskel ta cuminsa su carera na Aruba dunando les na Mariaschool den Santa Cruz. E tabata conoci como "juffrouw Laura". Ora el a drenta enlace matrimonial cu Willem Wernet na 1937 e ta wordo retira, cual tabata e norma den caso di hende muhe casa den servicio di gobierno. Den e prome añanan di su matrimonio el a encarga su mes cu e administracion di e negoshinan di su casa, entre otro Aruba Motors Company cu tabata importa y bende scooters na Aruba. Entre 1938 y 1949 el a duna lus na shete yiu, seis yiu homber y un yiu muhe. 

Desde 1949 Wernet-Paskel tabata para atrobe dilanti klas na diferente scol, entre otro na Mariaschool y Filomena College na San Nicolas; cada bes riba contracto y pa corto duracion. E tabata activo riba tereno social y cultural y envolvi cu actividadnan di misa catolico. Den cuadro di tur e actividadnan aki e tabata mantene un red di corespondencia internacional amplio. Durante añanan di guera (1940-1945) e tabata organisa, en conhunto cu otro gruponan na Aruba, accionnan di recaudacion pa hende den necesidad na Hulanda. Tambe na 1953 el a tene accion pa e victimanan di e inundacion di Zeeland. Luchando contra cancer desde 1957 e ta bandona su trabao como maestra na aña 1960 y ta fayece 8 di september 1962 den hospital di Lago. Su restonan ta permanece den santana di Santa Cruz.

## Escritor
Laura Wernet-Paskel ta cuminsa un biblioteca na su cas y tabata fia buki na pueblo, frère, pastoor y soeurnan como no tabatin biblioteca riba e isla. E tabata skirbi poesia y cuentanan cortico. Na 1944 e ta caba e manuscrito di ochenta pagina skirbi na man, titula "Ons eilandje Aruba". E obra aki na idioma Hulandes ta duna un descripcion di e bida di antaño na Aruba, su costumber y circumstansianan, su flora y fauna y su desaroyo den decada 40 di siglo 20. E tabata e prome muhe di Aruba cu a describi e historia di Aruba. Durante Guera Mundial II partinan di e manuscrito a sali den e revista *Maandblad voor de Jeugd*, cu e frèrenan tabata publica. Na 1992, 30 aña despues di su morto, ta publica e manuscrito den forma di buki.

## Politico y activista
Como dama conoci di Santa Cruz e ta uni su mes na partido Union Nacional Arubano (UNA), funda na 1948 y lidera pa Felipe Tromp. E mesun aña e ordenansa di votacion a wordo amplia den un derecho di voto universal pa tanto hende homber como hende muhe. Wernet-Paskel tabata e prome dama pa drenta e arena politico na Aruba despues di a logra 549 voto di sosten den partido y posicion cincu riba lista di UNA pa eleccion pa parlamento di Antia di 17 di maart 1949; e prome eleccion unda hende muhe por a vota. Aunke el a campaña y participa na parada e ta ricibi unicamente 13 voto personal, mientras UNA ta saca 3 asiento. E ta continua participando den eleccion di 1950 (parlamento di Antia) y di 1951 (prome Conseho Insular di Aruba), ainda como unico dama entre tur e partidonan. E no ta logra conkista un asiento y na 1955 ta retira di politica. Ta te 1963, Maria Irausquin-Wajcberg ta drenta conseho insular como prome dama.

Como activista pa derechonan di hende muhe el a mobilisa un grupo di ama di cas pa marcha den cayanan di Playa pa protesta contra prostitucion y e binimento na Juwana Morto di un bordel, estilo di *[[Campo Alegre]]* na Corsou. Y e grupo a haya oido y esnan responsabel, entre otro gezaghebber Kwartsz, a dicidi di no acepta e campo aki na Aruba.

## Honor
* Na 1992 scol basico San Jose na Kadushi Largo (Santa Cruz) ta cambia nomber pa Colegio Laura Wernet-Paskel. 
* Na 1996 Post Aruba ta saca un stampia cu su imagen. 
* Fin di 1999 varios instancia na Aruba ta elegi su persona como *muhe di milenio*.
* Na 2021 munisipio di Den Haag ta dicidi di duna un caya den bario nobo di Escamp su nomber, *Laura Wernet-Paskelhof*.